Бібліятэка імя Івана Вазава

**Бібліятэка імя [[Іван Вазаў|Івана Вазава]] пры новым [[Чыталішча|чыталішчы]] імя [[Хрыста Боцеў|Хрыста Боцева]] 1884 году** () — баўгарская бібліятэка і сучасны агульнаадукацыйны інстытут, які разьмяшчаецца ў горадзе Боцеўград, цэнтры аднайменнай грамады. Займаецца зборам, захоўваньнем і апрацоўкай розных бібліятэчных фондаў, абслугоўваньнем чытачоў, ажыцьцяўляе даведачна-бібліяграфічную і інфармацыйную дзейнасьць, выконвае арганізацыйна-мэтадычныя функцыі на тэрыторыі Боцеўграду і прадастаўляе свабоднае карыстаньне бібліятэчна-інфармацыйнымі рэсурсамі. Садзейнічае павышэньню адукацыйнага ўзроўню, працягу атрыманьня адукацыі, інфармаванасьці, якасьці жыцьця, сацыяльнай інтэграцыі і пашырэньню электроннага доступу да інфармацыі.

## Гісторыя бібліятэкі
Бібліятэка імя Івана Вазава адлічвае сваю гісторыю ад 1883 году, калі адкрылася чыталішча «Напредък» (у перакладзе з баўгарскай — *перадавік*). Першапачатковы кніжны фонд складаў ад 700 да 800 тамоў і быў падораны мясцовымі патрыятычна настроенымі жыхарамі. Арганізаваная бібліятэчная дзейнасьць адлічвае сваю гісторыю дэ-юрэ з 1924 году, калі ў новай адкрытай чытальнай залі зьявілася адмысловае бібліятэчнае памяшканьне. Пасьля 1973 году бібліятэка пераехала ў новы будынак чыталішча імя Хрыста Боцева, яе фонд налічваў ужо 45 тысячаў тамоў. 17 верасьня 1981 году адкрыўся новы будынак чыталішча і бібліятэкі імя Івана Вазава.

У цяперашні час збор налічвае 84 911 адзінак: гэта кніжныя томы, пэрыёдыка, аўдыёвізуальныя дакумэнты, графічныя выявы, нотныя выданьні і г. д. Штогод абслугоўваецца да 2 тысячаў пастаянных чытачоў, выдаецца 48 тысячаў дакумэнтаў, колькасьць наведвальнікаў складае 26 тысячаў чалавек. У бібліятэцы ёсьць тры аддзелы: дзіцячы аддзел, аддзел для дарослых і інфармацыйны аддзел (з інтэрнэт-доступам). Аўтаматызацыя працэсаў вядзецца з 2003 году. Бібліятэка ўключана ў Інтэграваную бібліятэчна-інфармацыйную сыстэму E-Lib.

З 2007 году ў бібліятэцы дзейнічае Спэцыялізаваная чытальная заля для студэнтаў Міжнароднай вышэйшай бізнэс-школы. 2 сьнежня 2010 году ў бібліятэцы была ўсталявана і выпрабаваная кампутарная тэхніка ў рамках праграмы «Глабальныя бібліятэкі»: 13 кампутараў, ноўтбук, мультыфункцыянальная прылада, каляровы прынтэр, праектар і экран.

## Структура і дзейнасьць
### Аддзел для дарослых

Абслугоўвае ўсіх чытачоў ва ўзросьце ад 14 гадоў. Тут праводзіцца поўная рэгістрацыя новых чытачоў, якія прад’яўляюць пасьведчаньне асобы і атрымліваюць чытацкі білет, дзякуючы якім могуць карыстацца ўсімі аддзеламі бібліятэкі. Больш за 60 тысячаў кніжных тамоў, падзеленых па галінах ведаў і выкладзеныя ў свабодны доступ, могуць брацца на дом. Праз традыцыйны азбучны і сыстэматызаваны каталёг, а таксама праз электронны каталёг можа быць прадастаўлена бібліяграфічная даведка. Арганізуюцца выставы і сустрэчы зь пісьменьнікамі.

### Дзіцячы аддзел

Абслугоўвае дзяцей ва ўзросьце да 14 гадоў. Фонд налічвае больш за 16 тысячаў кніг, дзіцячых часопісаў і аўдыёкасэт з казкамі. Падтрымліваецца электронны, сыстэматычны і загалоўны каталёг, тэматычная картатэка. У чытальнай залі дзіцячага аддзелу знаходзіцца шмат ілюстраваных энцыкляпэдыяў і разнастайных даведнікаў. Аддзел распрацоўвае розныя праграмы для розных груп чытачоў. Праводзіць урокі па краязнаўстве, лекцыі і гутаркі, прысьвечаныя розным датам і падзеям. Для самых маленькіх наведвальнікаў ладзяцца ранішнікі і сустрэчы з аўтарамі дзіцячай літаратуры.

### Даведачна-бібліяграфічны і інфармацыйны аддзел

Гэты аддзел забясьпечвае імгненнае і дакладнае прадастаўленьне інфармацыі для чытачоў дзякуючы традыцыйнай бібліятэчнай службе, аўтаматызаваным базам дадзеных і Інтэрнэту. Падтрымлівае базу дадзеных аналітычных апісаньняў артыкулаў з кніг і зборнікаў. У аддзеле наводзяцца бібліяграфічныя даведкі, ажыцьцяўляецца пошук інфармацыі (у тым ліку і ў Інтэрнэце), падаюцца бібліяграфічныя кансультацыі, адказы на запыты па тэлефоне і электроннай пошце, а таксама паслугі друку і сканаваньня дакумэнтаў. Падтрымліваюцца тэматычныя картатэкі, захоўваецца пэрыядычная прэса. Добра арганізаваны даведачны апарат. У кампутарным пакоі ёсьць 10 кампутараў, сканэр, прынтэр і мультымэдыя, забясьпечваецца пастаянны і хуткі доступ у Інтэрнэт.

## Задачы бібліятэкі
* Укараненьне інавацыйных паслугаў на аснове новых тэхналёгіяў і задавальненьне патрэбаў спажыўцоў.
* Падтрымка адукацыі і самаадукацыі розных мэтавых груп супольнасьці — бібліятэкараў, школьнікаў і студэнтаў, пажылых людзей.
* Прапанова якасных паслугаў, заснаваных на высокай прафэсыйнай кваліфікацыі спэцыялістаў бібліятэчнай справы.

## Магчымасьці бібліятэкі
* Урокі і прэзэнтацыі ў бібліятэцы
* Сустрэчы зь пісьменьнікамі і паэтамі
* Арганізацыі дзён чытаньня падчас канікулаў
* Работа зь дзецьмі зь дзіцячых садкоў
* Мастацкія майстэрні і выраб розных рэчаў з прыродных і зручных матэрыялаў
* Арганізацыя сьвятаў і іншых памятных мерапрыемстваў, прысьвечаных тым ці іншым падзеям
* Юрыдычная інфармацыя ў бібліятэцы
* Курсы базавай кампутарнай пісьменнасьці

## Вонкавыя спасылкі
* Афіцыйны сайт

Катэгорыя:Боцеўград
Катэгорыя:Бібліятэкі Баўгарыі